ร่วมต้านยุบพรรค
ปชป.กับเพื่อไทยเล่นบทเดียวกันตู่อาย-ม็อบยูเอ็น,บิ๊กตู่ โหมงานจนไข้ขึ้น แต่ยังนั่งหัวโต๊ะกล่าวอำลาบิ๊ก ขรก. จวกพวกมือไม่พายเอาเท้าราน้ำ ชั่งน้ำหนัก มีชัย-อานันท์ ใครเหมาะ ปธ.กรธ. ส่งชื่ออดีต สปช. 100 คนให้นายกฯเฟ้นนั่งสภาขับเคลื่อนฯ ฝ่ายการเมืองรุมค้านโมเดล วิษณุ,สุรินทร์ เตือนล้างไพ่ พท.-ปชป.ไปก็ไร้ผล หญิงหน่อย สงสัยจะเซตซีโร่ไปเพื่ออะไร ยันเพื่อไทยไม่เสียโอกาสเมินร่วม สปท. มาร์ค ชี้อันตรายสร้างพรรคเฉพาะกิจ เหน็บเขียนกฎหมายลูกก่อนได้ รธน. เผยส่งชื่อ กษิต-ถวิล เป็น สปท. ประยุทธ์ บอกอายม็อบเชียร์-ต้านรอรับที่สหรัฐฯ บิ๊กป้อม เตือน ทักษิณ อยู่เฉยๆรอเลือกตั้ง เจ้าตัวขอลูกพรรคให้อดทนรอ ล่าสุดบินเข้าจีนแล้ว ประวิตร ปัดไม่รู้เรื่อง ตั๊น เข้า ตร. ชง ครม.ปลอบใจ เอก นั่งปลัดสำนักนายกฯ,หลัง พล.อ.ประยุทธ์ จันทร์โอชา นายกรัฐมนตรีและหัวหน้า คสช. ขีดเส้นต้องได้รายชื่อบุคคลที่จะเป็นกรรมการร่างรัฐธรรมนูญ (กรธ.) และสภาขับเคลื่อนเพื่อการปฏิรูปประเทศ (สปท.) ก่อนไปประชุมสหประชาชาติ ล่าสุด นายอภิสิทธิ์ เวชชาชีวะ หัวหน้าพรรคประชาธิปัตย์ ส่งชื่อสมาชิกพรรค 2 รายที่จะร่วมเป็น สปท.ถึงมือนายกฯแล้ว,เมื่อเวลา 13.30 น. วันที่ 21 ก.ย. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานประชุมคณะหัวหน้าส่วนราชการระดับกระทรวงหรือเทียบเท่า ครั้งที่ 5 จากนั้น พล.อ.ประยุทธ์ให้สัมภาษณ์ว่า ถือเป็นวันสุดท้ายที่จะได้พบกับข้าราชการ 18 คนที่เกษียณอายุตามวาระ 60 ปี รวมถึงข้าราชการที่เป็นรัฐมนตรี 3 คน ที่ลาออกก่อนเกษียณ ตามที่ตนขอร้องไว้ โดยทั้งหมดยินดีเพื่อจะได้เอารุ่นน้องขึ้นมา หลายคนช่วยกันทำงาน จึงถือโอกาสขอบคุณทุกคนที่ร่วมทำงานช่วยกันมาตลอด ไม่มีอะไรขัดข้องหมองใจ ต่างคนต่างเข้าใจกัน สำหรับการทำงานในห้วงใหม่สั่งให้คนที่อยู่เตรียมความพร้อม ว่าจะทำอะไรกันต่อไปหลังวันที่ 1 ต.ค. สิ่งที่ย้ำคือการบูรณาการร่วมกันทุกกระทรวงเหมือนเดิม และย้ำนำกิจการที่สำคัญมาหารือ และใช้จ่ายงบประมาณให้คุ้มค่า ต้องวางแผนงานให้สอดคล้องตามไตรมาส เพื่อนำเงินออกมาใช้จ่ายให้ได้ ที่ผ่านมาอาจติดปัญหาอยู่บ้าง วันนี้ต้องเตรียมการไว้ล่วงหน้าจะได้เร็วขึ้น,พล.อ.ประยุทธ์กล่าวถึงความคืบหน้าการสรรหากรรมการร่างรัฐธรรมนูญ (กรธ.) ว่า การประชุมร่วมคณะรัฐมนตรี และ คสช. วันที่ 22 ก.ย. คงยังไม่ได้รายชื่อประธาน กรธ. ยังไม่มีใครกลับมารายงานรายชื่อที่สรรหาไว้กับตน บอกไว้แล้วว่าหลังกลับจากการประชุมสมัชชาใหญ่แห่งสหประชาชาติ (UNGA) ที่สหรัฐอเมริกา จะลงนามคำสั่งแต่งตั้ง ระหว่างนี้เป็นช่วงการหารือเพื่อหาคนที่เหมาะสม ประเด็นสำคัญประชาชนต้องเข้าใจว่าประเทศไทยจะไปกันอย่างไร ตนไม่ใช่ผู้วิเศษที่จะทำให้ทุกอย่างยุติด้วยเวลาอันรวดเร็ว อยู่ที่พวกเราทุกคน และคนที่เข้ามาเป็น กรธ. ที่เหลือไม่ให้เข้าก็ต้องส่งข้อมูลให้ แต่ถ้าไม่เข้ามาแล้วไปต่อต้าน พวกนี้มันเหมือนกับมือไม่พายเอาเท้าราน้ำ มีช่องทางให้เข้าไม่เข้า ให้ส่งข้อความมาก็ไม่ส่ง มาคอยจับผิด แล้วประเทศนี้มันเป็นของใคร ไม่ใช่ของประชาชนหรือ,เมื่อถามว่าถึงกระแสข่าวมีการทาบทามนายมีชัย ฤชุพันธุ์ สมาชิก คสช. และนายอานันท์ ปันยารชุน อดีตนายกรัฐมนตรี เข้ามานั่งเป็นประธานกรธ. พล.อ.ประยุทธ์ตอบว่า ก็พิจารณาทั้งหมด เอาชื่อมาใส่รวมๆไว้ แล้วหารือกันว่าใครจะเป็นคนที่เหมาะสมที่สุด ต้องคุยกับท่านดู ระหว่างที่ตนไม่อยู่คงมีการพูดคุยกัน,ผู้สื่อข่าวรายงานว่า เป็นที่น่าสังเกตว่า พล.อ.ประยุทธ์ให้สัมภาษณ์เพียง 15 นาที ก่อนจะเดินขึ้นห้องทำงานตึกไทยคู่ฟ้าด้วยสีหน้าที่อิดโรย ผู้สื่อข่าวจึงสอบถามว่าวันนี้ดูเพลียๆเป็นอะไรหรือเปล่า พล.อ.ประยุทธ์ตอบกลับว่า ไม่สบาย เป็นไข้ เป็นหวัด อย่างไรก็ตามตลอดสัปดาห์ที่ผ่านมา นายกฯมีงานปาฐกถาต่อเนื่องแทบทุกวัน และใช้เวลากล่าวปาฐกถาแต่ละงานไม่ต่ำกว่า 1 ชั่วโมง,ที่กระทรวงกลาโหม พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงกรณีพรรคการเมืองใหญ่ไม่เห็นด้วยกับแนวคิดของนายวิษณุ เครืองาม รองนายกรัฐมนตรี ที่จะให้บัญญัติลงในร่างรัฐธรรมนูญ ให้พรรคการเมืองต้องจดทะเบียนนับหนึ่งใหม่ทั้งหมด ว่า ไม่ทราบ ไม่ใช่นักกฎหมาย คสช.และครม.ยังไม่ได้ประชุม ต้องรอให้มี กรธ.ก่อน ซึ่งยังไม่ทราบว่ามีใครบ้าง ส่วนที่มีข่าวว่ามีผู้สมัครเข้าร่วมเป็นสภาขับเคลื่อนการปฏิรูปประเทศ (สปท.) ถึง 20,000 คนนั้น ยังไม่เห็นรายชื่อสักคน ต้องรอหารือร่วมกับ พล.อ.ประยุทธ์ จันทร์โอชา ก่อนว่าจะเลือกใคร ทุกอย่างมีสัดส่วนอยู่แล้วตามที่นายกฯกำหนด เมื่อถามว่า กังวลว่าจะมีสัดส่วนของทหารมากเกินไป พล.อ.ประวิตรตอบว่า ไม่ต้องกังวล ทหารมีความรู้หลายด้าน ทั้งความมั่นคง เศรษฐกิจ สังคม ไม่ใช่มีความสามารถแค่จับปืนหรือยิงปืนอย่างเดียว และยังจบปริญญาโท ปริญญาเอก,ด้าน นายพีระศักดิ์ พอจิต รองประธานสภานิติบัญญัติแห่งชาติ (สนช.) กล่าวว่า ยังไม่มีข้อสรุปว่า สนช.จะให้ใครเป็นตัวแทนไปร่วมเป็น กรธ.บ้าง มีแค่การหารือนอกรอบเป็นการภายในเท่านั้น ส่วนการแก้ไขเพิ่มเติมร่างรัฐธรรมนูญฉบับชั่วคราว 2557 น่าจะแน่นอนแล้วว่าต้องแก้ไขเรื่องการทำประชามติ รวมทั้งหากกรณีร่างรัฐธรรมนูญไม่ผ่านการทำประชามติ จะดำเนินการอย่างไรต่อไป จะให้หยิบร่างรัฐธรรมนูญฉบับไหนมาปรับใช้ ส่วนตัวเห็นว่าหากการทำประชามติไม่ผ่าน ควรให้ สนช.ในฐานะฝ่ายนิติบัญญัติที่มีความพร้อม เต็มไปด้วยบุคคลที่มีความรู้ความสามารถ ทำหน้าที่ร่างรัฐธรรมนูญให้แล้วเสร็จภายใน 90 วัน ส่วนแนวทางการร่นโรดแม็ปให้สั้นลงนั้น คิดว่าไม่จำเป็นต้องแก้ไขรัฐธรรมนูญชั่วคราว เนื่องจากบทบัญญัติกำหนดว่าให้ กรธ.ร่างให้เสร็จภายใน 180 วัน หมายความว่า กรธ.สามารถดำเนินการแล้วเสร็จก่อน 6 เดือนได้,ผู้สื่อข่าวรายงานถึงความคืบหน้าการคัดเลือกสมาชิกสภาขับเคลื่อนการปฏิรูปประเทศ (สปท.) จำนวน 200 คนว่า ในส่วนโควตาของอดีตสมาชิกสภาปฏิรูปแห่งชาติ (สปช.) ที่จะมีที่นั่งใน สปท. 60 ที่นั่ง ว่า ขณะนี้อดีต สปช.ที่เป็นนายทหารและเป็นแกนนำจัดทำโผ ได้ส่งประวัติและรายชื่ออดีต สปช. ไปให้ พล.อ.ประยุทธ์ และ พล.อ.ประวิตร เพื่อพิจารณาแล้ว โดยส่งไปประมาณ 100 รายชื่อ เพื่อให้ทีมงานนายกฯกลั่นกรองให้เหลือ 60 รายชื่อ ซึ่งรายชื่อผู้ที่เสนอไปส่วนใหญ่เป็นอดีตประธานคณะกรรมาธิการปฏิรูปด้านต่างๆของสปช.ทั้ง 18 คณะ อดีต สปช.สายทหาร สายกฎหมาย สายจังหวัด และอดีต สปช.ที่มาประชุมอย่างสม่ำเสมอ ไม่ขาดประชุม และโหวตลงมติเรื่องต่างๆไปในทิศทางที่รัฐบาลต้องการ ซึ่งรายชื่อเหล่านี้ถือเป็นพวกเกรดเอประมาณ 40คน ที่จะได้รับพิจารณาคัดเลือกเป็น สปท. และมีสัดส่วนอดีต สปช.ที่ลงมติไม่รับร่างรัฐธรรมนูญ เป็น สปท. มากกว่ากลุ่มที่ลงมติรับร่างรัฐธรรมนูญ,นายนิรันดร์ พันทรกิจ อดีต สปช. กล่าวว่า อยากให้ พล.อ.ประยุทธ์ ประกาศรายชื่อ กรธ.ทั้ง 21 คน และ สปท. 200 คน ออกมาให้ชัดเจนก่อนเดินทางไปประชุมสหประชาชาติสหรัฐอเมริกา วันที่ 23 ก.ย. เพื่อเป็นการแสดงความจริงใจให้นานาชาติเห็นถึงความคืบหน้าการทำงานตามโรดแม็ป จะทำให้นายกฯมีความโดดเด่นในสายตาเวทีโลก ดีกว่ามาประกาศรายชื่อหลังเดินทางกลับแล้ว,วันเดียวกันที่รัฐสภา คณะกรรมาธิการการเมือง สภานิติบัญญัติแห่งชาติ (สนช.) จัดสัมมนา การพัฒนา การเมือง เพื่อความยั่งยืนของระบอบประชาธิปไตยไทย โดยนายสุรินทร์ พิศสุวรรณ อดีตเลขาธิการอาเซียน กล่าวสัมมนาว่า ประเทศไทยกำลังหาจุดสมดุลให้ตัวเอง หลังจากล้มเหลวในช่วง 83 ปีที่ผ่านมา เพราะระบบไม่มีประสิทธิภาพ การตั้งพรรค การเมืองต้องไม่ใช่พรรคข้ามคืนเพื่อหาผลประโยชน์ ต้องไม่ใช่พาหนะพิเศษเพื่อการลงทุน หรือเพื่อธุรกิจพิเศษเฉพาะหน้า ใช้เสียงข้างมากเป็นใบอนุญาตไปทำอะไรก็ได้ อย่าให้คะแนนเสียงประชาชนเป็นสินค้า อย่าให้การเลือกตั้งเป็นการตลาด กรอบกฎหมายที่จะร่างใหม่ต้องป้องกันสิ่งเหล่านี้ไม่ให้เกิดขึ้น ส่วนกรณีนายวิษณุ มีแนวคิดให้พรรคการเมืองจดทะเบียนจัดตั้งพรรคกันใหม่นั้น แม้เปลี่ยนชื่อพรรคใหม่ แต่กลุ่มคนยังเป็นคนเดิมไม่ได้เปลี่ยนพฤติกรรม จึงไม่ใช่แนวทางแก้ปัญหา เหมือนดอกกุหลาบถึงเปลี่ยนชื่อก็มีกลิ่นหอม หรือดอกอุตพิด เปลี่ยนชื่อก็ยังเป็นดอกอุตพิด ต้องให้โอกาสพรรคการเมืองปฏิรูปตัวเอง,ด้านคุณหญิงสุดารัตน์ เกยุราพันธุ์ อดีตรองนายกรัฐมนตรี กล่าวว่า 83 ปีที่ผ่านมา ประเทศไทยลองผิดลองถูกระบอบประชาธิปไตยมายาวนาน อาจเป็นประเทศที่ทำลายสถิติการรัฐประหารสูงสุด แต่การแก้ปัญหาด้วยการทำรัฐประหารและไปร่างรัฐธรรมนูญใหม่ เพื่อกำจัดพรรคการเมืองให้อ่อนแอ ไม่ใช่ทางออก แต่เป็นกับดักและหลุมดำของปัญหามากขึ้น ดังนั้น พรรคการเมืองและนักการเมืองต้องร่วมรับผิดชอบสิ่งที่เกิดขึ้น ต้องเป็นผู้เริ่มต้นปฏิรูป ปฏิวัติตัวเอง ต้องให้สมาชิกและประชาชนร่วมเป็นเจ้าของพรรค และต้องรับผิดชอบต่อนโยบายของตัวเอง อยากให้ใช้โอกาสที่ คสช.ให้เว้นวรรคทางการเมือง ไปทบทวนบทบาทตัวเองที่ผ่านมา เพื่อวางแผนพัฒนาการเมืองและนโยบายพรรคให้เป็นที่ถูกใจ จะเรียกว่าประชานิยมหรือประชารัฐก็ได้ แต่ต้องตอบโจทย์ประเทศ ส่วนการยกร่างรัฐธรรมนูญใหม่ อย่าตั้งโจทย์ว่าการเมือง นักการเมืองเลว ต้องกำจัด ถ้าตั้งโจทย์แบบเดิมปัญหาก็ยังวนอยู่อย่างเดิม ควรเปลี่ยนจากกำจัดเป็นพัฒนา ทำให้เกิดการเปลี่ยนแปลงครั้งใหญ่ให้ได้ และอย่าเอาแค่ความคิดของ กรธ. 21 คน มาเขียน ขอให้ฟังเสียงจากภาคประชาชน จึงจะเป็นรัฐธรรมนูญที่ศักดิ์สิทธิ์ ยอมรับได้,คุณหญิงสุดารัตน์ให้สัมภาษณ์เพิ่มเติมถึงกรณีพรรคเพื่อไทยไม่ส่งคนเข้าร่วมเป็น สปท. ว่า คงไม่ใช่การเสียโอกาส เพราะการปฏิรูปจะสำเร็จได้ขึ้นอยู่กับ 2 ปัจจัย คือ 1.ศึกษาหาสาเหตุความขัดแย้งให้ถ่องแท้ 2.เปิดโอกาสให้ประชาชนมีส่วนร่วมแสดงความเห็นรอบด้าน อย่างไรก็ตาม หากพรรคเพื่อไทยตอบรับร่วมเป็น สปท. อาจถูกมองว่ายอมรับอำนาจรัฐประหาร ส่วนกระแสข่าวว่าตนถูกเชิญให้เป็น สปท. ยืนยันว่าไม่มีคนของรัฐบาลหรือ คสช.มาทาบทาม ถึงทาบทามมาก็จะปฏิเสธไม่รับตำแหน่ง เพราะเข้ามาเป็นนักการเมืองโดยการเลือกตั้ง ถ้าจะร่วมก็ต้องเป็นไปตามกติกา,เมื่อถามถึงแนวคิดนายวิษณุ ให้ทุกพรรค การเมืองจดทะเบียนจัดตั้งพรรคใหม่ หรือเซตซีโร่ คุณหญิงสุดารัตน์ตอบว่า ไม่ทราบวัตถุประสงค์การเซตซีโร่พรรคการเมืองทำเพื่ออะไร ถ้าไม่ต้องการให้เกิดการได้เปรียบเสียเปรียบ ไม่จำเป็นต้องทำเช่นนั้น สามารถระบุในกฎหมายลูกให้พรรคการเมืองใหม่จดทะเบียนและผู้สมัครได้ทันตามกรอบเวลา โดยมีขั้นตอนที่ง่าย ก็แก้ปัญหาได้ แต่ถ้ามีวัตถุประสงค์เพื่อสลายความขัดแย้งของสองพรรคใหญ่ การให้เปลี่ยนชื่อและจดทะเบียนใหม่คงเป็นแค่เปลือก ไม่ใช่การแก้ปัญหาที่แก่น ส่วนตัวสนับสนุนให้รัฐบาลกับ คสช. เป็นเจ้าภาพจัดเวทีรับฟังความเห็นต่างของสองฝ่ายที่ขัดแย้ง เพื่อหาจุดสมดุลการแก้ปัญหาประเทศให้ได้ ต้องเป็นการจัดเวทีระยะยาวให้คุยกันต่อเนื่อง เพื่อกล่อมเกลาความคิด ไม่ใช่คุยเพียง 1-2 ครั้ง อะไรที่เห็นตรงกันให้นำมาใส่ในรัฐธรรมนูญและแผนปฏิรูป อะไรที่เห็นต่างก็ถอยคนละก้าวเพื่อหาจุดสมดุล ไม่สามารถใช้กฎหมายบังคับ หรือใช้การเซตซีโร่ได้ แต่ต้องใช้การปรับทัศนคติเข้าหากัน,ที่พรรคประชาธิปัตย์ นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงแนวคิดนายวิษณุ ว่า ยังไม่ทราบรายละเอียด ไม่เข้าใจว่าความหมายคือการยุบทุกพรรคใช่หรือไม่ สิ่งที่ คสช.ควรคิดคือ การปฏิรูประบบและโครงสร้างพรรคการเมืองให้เป็นของประชาชน เป็นสถาบัน และปฏิรูปพรรคการเมือง แต่ถ้าบอกเพียงว่าจะยุบพรรคให้มาจดใหม่ แล้วเลือกตั้งภายใน 3-6 เดือน จะทำให้ประเทศถอยหลังไปสู่การเป็นพรรคการเมืองเฉพาะกิจเพื่อการเลือกตั้ง สร้างปัญหาอื่นตามมา หากเห็นว่าพรรคการเมืองทำไม่ถูกต้อง ก็จัดการกำหนดมาตรฐาน แต่อย่าทำให้พัฒนาการในอดีตต้องย้อนกลับไปเริ่มต้นใหม่ เพราะเราไม่ได้ยุบพรรคการเมืองมาตั้งแต่ปี 2519 รัฐประหารหลายครั้งก็ไม่ได้ยุบพรรคการเมือง แต่ให้ปรับปรุงให้ได้มาตรฐาน เป็นของประชาชนอย่างไร กระจายอำนาจอย่างไร เป็นเรื่องที่ตนสนับสนุนเต็มที่,นายอภิสิทธิ์กล่าวอีกว่า ที่นายวิษณุอ้างเรื่องความเสมอภาคนั้น ทำไมไม่เปิดโอกาสให้พรรค การเมืองจดทะเบียนในตอนนี้ หากคิดว่าพรรคการเมืองมีไว้เพื่อรวมตัวเลือกตั้งเป็นการไม่พัฒนาประชาธิปไตยและประเทศ แต่พรรคการเมืองมีหน้าที่ทำงานต่อเนื่อง ไม่ใช่เฉพาะการเลือกตั้ง เป็นการรวมตัวด้วยอุดมการณ์ของคนที่มีความคิดเดียวกัน ถ้าคิดง่ายๆว่าจะเลือกตั้งใหม่แล้วให้จดทะเบียนพรรคใหม่หมด เป็นเรื่องที่อันตราย จะเกิดพรรคเฉพาะกิจ พรรคที่มีนายทุนและผู้มีอิทธิพลเป็นเจ้าของ ไม่เดือดร้อน เพราะยุบชื่อนี้ก็ไปตั้งชื่อใหม่รวมแก๊งเหมือนเดิม แต่พรรคที่ประชาชนมีส่วนร่วมสร้างมาย่อมรู้สึก จึงต้องคิดว่าจะส่งเสริมพรรคการเมืองแบบไหน,หัวหน้าพรรคประชาธิปัตย์กล่าวว่า ได้ยินว่ามีบางคนอยากให้เกิดพรรคเล็กๆแล้วไปรวมเป็นรัฐบาลแห่งชาติ ควรหลุดพ้นจากความคิดนี้ได้แล้ว เพราะเราต้องการนักการเมืองและพรรคการเมืองที่มีอุดมการณ์ แต่ต้องไม่ทำให้พรรคการเมืองที่ดีหรือพยายามทำดี ถูกมองว่าเหมือนกับนักการเมืองที่ทุจริตคอร์รัปชัน ไม่เช่นนั้นก็ไม่เดินหน้า ขอชวนทุกพรรคช่วยกันบอกว่าจะปฏิรูปพรรคการเมืองอย่างไร หากเราอยากได้พรรคการเมืองที่เป็นสถาบันของประชาชน แต่ถ้าคิดว่าพรรคการเมืองมีไว้เพื่อเป็นคอกสำหรับผู้เล่นเวลาเลือกตั้งแล้วมาเจรจาต่อรองกัน สุดท้ายการเมืองก็กลับไปเรื่องผลประโยชน์ มีการทุจริตคอร์รัปชัน สิ่งที่คิดอยากทำขณะนี้ก็สูญเปล่า จึงขอให้หัวหน้า คสช. ต้องกำหนดทิศทางให้ชัดเพราะคนทำงานต้องรับผิดชอบ ใครจะคิดเขียนกฎหมายลูกก่อนตัวรัฐธรรมนูญก็แปลก เพราะต้องดูเจตนารมณ์ของรัฐธรรมนูญ ซึ่งเป็นกฎหมายสูงสุดก่อน,นายอภิสิทธิ์กล่าวต่อว่า ยืนยันว่าตนเป็นอุปสรรคต่อแนวคิดนิรโทษกรรม และแนวคิดที่ว่านักการเมืองมีไว้ฮั้วกัน แบ่งอำนาจทางการเมืองแล้วทุกคนจะมีความสุข หากแนวคิดนี้ไปขัดใจใครก็ต้องต่อสู้กันตามระบบกฎหมายและการเมือง และไม่ใช่ความขัดแย้งในพรรคประชาธิปัตย์ เพราะเราหนักแน่นในอุดมการณ์ เพียงแต่แนวความคิดเกี่ยวกับเส้นทางในช่วงเปลี่ยนผ่านมีความหลากหลาย ส่วนกรณี คสช.ขอรายชื่อผู้ที่จะร่วมเป็น สปท. ได้ส่งไป 2 ชื่อ ขึ้นอยู่กับ คสช.ว่าจะเลือกหรือไม่ แต่ไม่ขอเปิดเผยเพราะเป็นเรื่องมารยาท โดยยึดหลักการปฏิรูปและเป็นผู้อาวุโส ส่วนที่มีข่าวนายอรรถวิชช์ สุวรรณภักดี อดีต ส.ส.พรรคประชาธิปัตย์ จะไปเป็น สปท.ในนามกลุ่ม กปปส.นั้น ตนไม่ได้ส่งชื่อไป เป็นสิทธิ์ของแต่ละคน,ผู้สื่อข่าวรายงานว่า รายชื่อที่นายอภิสิทธิ์ส่งไปเป็น สปท. คือ นายกษิต ภิรมย์ อดีต รมว.ต่างประเทศ และนายถวิล ไพรสณฑ์ อดีต ส.ส.บัญชีรายชื่อ ซึ่งทั้งสองคนเป็นอดีต ส.ส.อาวุโสในจำนวน 11 คนที่ประกาศจะยุติบทบาททางการเมืองในการเลือกตั้งครั้งหน้า,นายวัชระ เพชรทอง อดีต ส.ส.พรรคประชาธิปัตย์ กล่าวถึงกรณี นพ.วรงค์ เดชกิจวิกรม อดีต ส.ส.พรรคประชาธิปัตย์ บอกไม่ติดใจกับสูตรพิสดารของนายวิษณุ เครืองาม ว่า แม้ นพ.วรงค์ไม่ติดใจ แต่นายนิพิฏ อินทรสมบัติ รองหัวหน้าพรรค นายวิรัตน์ กัลยาศิริ หัวหน้าฝ่ายกฎหมายพรรค และตนติดใจ เพราะเห็นว่าไม่ถูกต้องที่จะยุบทุกพรรคแล้วให้จดทะเบียนจัดตั้งทุกพรรคใหม่หมด ในพรรคเราเป็นประชาธิปไตยทุกคนแสดงความเห็นต่างได้แต่ไม่แตกแยก ส่วนที่ นพ.วรงค์ระบุว่าปัญหาของประเทศส่วนใหญ่เกิดจากนักการเมืองนั้น ก็ถูกแค่ครึ่งเดียว โทษนักการเมืองฝ่ายเดียวไม่ได้ หากข้าราชการประจำไม่ร่วมมือด้วย เช่น กรณีจำนำข้าว หากไม่มีข้าราชการชั้นผู้ใหญ่ให้ความร่วมมือ คงไม่สำเร็จ หากจะส่งเสริมให้ตั้งพรรคใหม่ที่เป็นธรรม คสช.สามารถเปิดให้จดทะเบียนพรรคใหม่ตาม พ.ร.บ. พรรคการเมืองเดิมได้อยู่แล้ว เว้นว่ามีธงให้พรรคใหญ่ต้องเล็กลง และให้พรรคขนาดกลางใหญ่ขึ้น เนติบริกรก็จะออกแบบกฎหมายให้ตามต้องการ ซึ่งไม่ใช่การปฏิรูปและพัฒนาพรรคการเมืองที่แท้จริง,นายเอกนัฏ พร้อมพันธุ์ เลขาธิการมูลนิธิมวลมหาประชาชนเพื่อการปฏิรูปประเทศไทย และโฆษกกปปส. กล่าวว่า มูลนิธิฯมีจุดยืนเห็นด้วยและสนับสนุนแนวทาง พล.อ.ประยุทธ์ ที่จะนำคนที่มีความรู้ความสามารถหลากหลายมาทำหน้าที่ขับเคลื่อนการปฏิรูป มูลนิธิฯได้เปิดโอกาสให้นักวิชาการและแกนนำ กปปส. สมัครเข้าไปเป็น สปท.ได้ ไม่ถือว่าผิดและยังเป็นประโยชน์ต่อการปฏิรูป ส่วนกรณีมีชื่อนายวิทยา แก้วภราดัย กรรมการมูลนิธิฯ และนายอรรถวิชช์ สุวรรณภักดี อดีต ส.ส.พรรคประชาธิปัตย์ จะเข้าร่วมเป็น สปท.ในนามตัวแทนมูลนิธิฯนั้น 2 คนนี้มีความรู้เหมาะสม เชื่อว่ามีหลายคนต้องการเข้าร่วม สปท.ครั้งนี้,นายอุเทน ชาติภิญโญ หัวหน้าพรรคคนไทย กล่าวว่า เห็นด้วยกับแนวคิดของนายวิษณุ เพราะขณะนี้ทุกพรรคไม่สามารถปฏิบัติตาม พ.ร.บ.พรรคการเมืองได้ เช่น ไม่มีการประชุมพรรคสมัยสามัญประจำปีเพื่อรับรองงบดุลและรายงานต่อ กกต. และขณะนี้ กกต.ได้ทำหนังสือถึงพรรคการเมืองให้แจ้งงบดุลประจำปี พรรคไหนจะแจ้งงบดุลได้ ในเมื่อไม่มีการประชุมสมัยสามัญ หากเดินตามนี้เท่ากับสมาชิกของทุกพรรคจะถูกปลดแอกจากพรรคเดิมและเริ่มนับหนึ่งในการหาสมาชิกพรรคกันใหม่ ที่ผ่านมา พรรคเล็กมีปัญหาในการหาสมาชิกพรรค เนื่องจากกฎหมายกำหนดให้ผู้ใดเป็นสมาชิกพรรคนั้นอยู่แล้ว จะลาออกไปเป็นสมาชิกอีกพรรค จะต้องให้พรรคเดิมอนุมัติก่อน ซึ่งในทางปฏิบัติเป็นไปไม่ได้ที่พรรคนั้นจะอนุมัติ จึงควรแก้ไขให้ประชาชนเข้าเป็นสมาชิกพรรคการเมืองได้สะดวกขึ้น,ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช. กล่าวถึงการเคลื่อนไหวของขบวนการประชาธิปไตยใหม่ที่จัดกิจกรรมรำลึก 9 ปี รัฐประหาร 19 กันยายน 2549 ว่า ช่างเถอะถ้าผิดกฎหมายก็มีความผิดไปเรื่อยๆ ถ้าผิดหนักมากเมื่อไหร่ก็ผิดต่างกรรมต่างวาระ ไม่กลัวก็ตามใจ ตนพยายามระมัดระวังเต็มที่อยู่แล้ว เจตนาของเขาจะให้เราบังคับใช้กฎหมายอยู่แล้วไม่ใช่หรือ ได้แจ้งเตือนเจ้าหน้าที่แล้วว่าต้องอดทน และระมัดระวัง มันอยู่ที่เจตนา หากเจตนาดีก็ต้องเตรียมไปเลือกตั้งคราวหน้า เมื่อถึงเวลาที่รัฐบาลหน้าทำไม่ดีไม่งามก็ไปว่ากันตรงโน้น เสียดายอนาคตเด็กๆ เรียนหนังสือจบบ้างไม่จบบ้าง พ่อแม่ก็เป็นทุกข์ ถ้าเขาไม่รู้ตัวเองก็ไม่รู้ทำอย่างไร,ผู้สื่อข่าวถามถึงกระแสข่าวจะมีมวลชนไปรวมตัวต่อต้านระหว่างร่วมประชุมสมัชชาสหประชาชาติ ที่นครนิวยอร์ก พล.อ.ประยุทธ์ตอบว่า ไม่ต้องกลัวเขามีการดูแลอยู่แล้ว เป็นการประชุมระดับโลก ตนก็คนตัวเล็กคนหนึ่ง ประเทศไทยไม่ใช่ใหญ่โต เวทีอย่างนี้เขาไม่พูดเรื่องพวกนี้หรอก เขาพูดแต่ประเด็นว่าจะพูดเรื่องอะไร เรื่องความยากจน การพัฒนาอย่างยั่งยืน สามเสาหลักยูเอ็นว่าอย่างไร 15 ปีข้างหน้า แล้วกลุ่มที่จะมาประท้วงใกล้ๆตนก็ไม่ได้ อยู่โน่น เมื่อถามว่าจะมีกลุ่มคนที่สนับสนุนมาด้วย พล.อ.ประยุทธ์ตอบว่า ก็อยู่โน่นเหมือนกัน ไม่กังวล แต่ผมอายเขา ถ้าพูดถึงสิ่งที่ดีก็ดี แต่ถ้าคนพูดบิดเบือน ผมอายคนเหล่านี้ มันก็มีคนอยู่สองพวกรู้อยู่แล้วนี่ แต่ผมไม่เสียสมาธิ สมาธิผมดีอยู่แล้ว ด่าผมทุกวัน ถ้าเสียเสียไปนานแล้ว ไม่อายเขาหรือ จะทะเลาะกับผมมาทะเลาะในประเทศ อย่าไปทะเลาะที่อื่นอายคนเขา คนรักผมก็ต้องระมัดระวังตัวเอง มันไม่ใช่กฎหมายเรา,ที่กระทรวงกลาโหม พล.อ.ประวิตร วงษ์สุวรรณ รองนายกฯและ รมว.กลาโหม กล่าวถึงกรณีอาจมีกลุ่มต่อต้าน พล.อ.ประยุทธ์ที่สหรัฐอเมริกาว่า นายกฯเป็นคนดีตั้งใจทำงานเพื่อบ้านเมือง คนที่ออกมาต่อต้านมีไม่มากจึงไม่น่ากังวล ด้วยความดีของนายกฯจะรักษาตัวท่านเองได้ ไม่ต้องมีคนมาดูแลหรือมีทีมงาน เพราะปีกว่าที่เข้ามามีอำนาจ ไม่มีเจตนาทำลายใคร ไม่เคยเห็นท่านใช้อำนาจทำให้เกิดความเสียหายกับบ้านเมืองและประชาชน ต้องให้ความเป็นธรรมกับท่าน แต่คนที่อยู่ห่างไกลไม่ทำอะไรให้ประเทศชาติ อย่านึกว่าตัวเองทำเป็นคนเดียว คนที่อยู่ในประเทศเขาก็อยู่กันดีๆ เยอะแยะ เมื่อถามว่าประเมินสถานการณ์ฝ่ายตรงข้าม โดยเฉพาะนายทักษิณ ชินวัตร อดีตนายกฯ จะอยู่นิ่งหรือต่อสู้ พล.อ.ประวิตรตอบว่า ไม่ทราบ แต่ถ้าถามก็อยากให้นายทักษิณอยู่เฉยๆก่อน ถ้าอยากจะเล่นอะไรหรือพรรคพวกเขาจะทำอะไร ขอให้รอมีรัฐธรรมนูญมีการเลือกตั้งก่อน,พล.อ.ประวิตรยังกล่าวถึงการเอาผิดย้อนหลังแกนนำกลุ่มขบวนการประชาธิปไตยใหม่ที่ออกมาเคลื่อนไหวเมื่อวันที่ 19 ก.ย.ที่ผ่านมา ว่า ยังไม่คิด ต้องดูว่ามีใครทำอะไรละเมิดกฎหมายหรือไม่ เจ้าหน้าที่บันทึกภาพและรายละเอียดต่างๆไว้แล้ว คนที่อยากไล่ คสช.ถือว่าเป็นส่วนน้อย เมื่อถามว่าการใช้อำนาจตามรัฐธรรมนูญชั่วคราวมาตรา 44 ควบคุมกลุ่มเคลื่อนไหว จะไปซ้ำกับ พ.ร.บ.ชุมนุมในพื้นที่สาธารณะ หรือไม่ พล.อ.ประวิตรย้อนถามว่า ตอนนี้อยู่ในช่วงไหน อยู่ในช่วง คสช.ก็มีมาตรา 44 เราขอร้องว่าช่วงนี้เป็นระยะเปลี่ยนผ่าน สิ่งใดที่ออกมาแล้วก่อให้เกิดความขัดแย้ง อย่าไปทำ ขอร้องละ เราใช้เวลาอีกไม่นานก็จะมีการเลือกตั้ง,ด้านนายนพดล ปัทมะ อดีต รมว.ต่างประเทศ กล่าวว่า คนไทยอยากเห็นประเทศเดินหน้า บ้านเมืองสงบและมีประชาธิปไตย คงไม่มีใครต้องการเห็นความขัดแย้ง ไม่ว่าจะอยู่ในประเทศหรือนอกประเทศ และอดีตนายกฯทักษิณ ชินวัตร ก็คงอยากเห็นคนไทยเลิกขัดแย้งและให้บ้านเมืองเดินหน้า ดังนั้น ที่มีแหล่งข่าวใกล้ชิดอ้างว่านายทักษิณจะออกคลิปวิจารณ์การเมืองและ คสช.นั้น ไม่ทราบว่าใครเป็นผู้ให้ข่าว แต่เชื่อว่าจะไม่มีการออกคลิปใดๆ เพราะอดีตนายกฯคงอยากใช้ชีวิตเงียบๆ และไม่ประสงค์จะเป็นเงื่อนไขที่ถูกโยงไปให้เกิดความขัดแย้ง และคงไม่มีการวิพากษ์วิจารณ์การเมืองในประเทศ ดังนั้นแหล่งข่าวจึงให้ข่าวที่คลาดเคลื่อนจากความจริง,ผู้สื่อข่าวรายงานความเคลื่อนไหวนายทักษิณ ชินวัตร อดีตนายกฯ ว่า ตลอดสัปดาห์ที่ผ่านมา นายทักษิณเดินทางมาอยู่ที่ฮ่องกง โดยมีอดีต ส.ส.พรรคเพื่อไทย มวลชนคนเสื้อแดงที่ทราบข่าว เดินทางไปพบปะ กินข้าว พูดคุยสารทุกข์สุกดิบ โดยนายทักษิณได้บอกกับผู้ไปพบ โดยเฉพาะอดีต ส.ส.ว่า ขอให้อดทนและปล่อยให้ คสช.ทำงานไปก่อน เราเป็นนักกีฬา เมื่อถึงวันเลือกตั้งค่อยว่ากันใหม่ ขณะนี้ใครมีงานมีหน้าที่อะไรก็ขอให้ทำไปก่อน เชื่อว่าการเลือกตั้งจะเกิดขึ้นในเร็วๆนี้ ขณะนี้ปัญหาเศรษฐกิจของไทยน่าเป็นห่วง ฉะนั้นอดีต ส.ส. และสมาชิกพรรคเพื่อไทย อย่าทอดทิ้งประชาชนในภาวะที่มีความลำบาก ต้องเข้าหาประชาชน ตอนนี้สบายดี อ้วนขึ้นเยอะ แทบจะเป็นคนเกาหลีไปแล้ว เพราะพุงนำนม แต่ก็แปลกใจว่าทำไมที่นั่นยังไม่ก้าวข้ามผมสักที,ผู้สื่อข่าวรายงานว่า ล่าสุดนายทักษิณได้บินไปพักผ่อนที่สาธารณรัฐประชาชนจีนแล้ว คาดว่าจะอยู่เป็นระยะเวลา 1 สัปดาห์ ก่อนจะบินไปพักผ่อนที่ประเทศอังกฤษต่อไป,ช่วงเช้าวันเดียวกัน ที่ห้องแกรนด์ ไดมอนด์ อิมแพค เมืองทองธานี พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานมอบรางวัลทุนหมุนเวียนดีเด่นประจำปี 2558 แก่ผู้บริหารและผู้ปฏิบัติงานกองทุนต่างๆ โดยภายในงานมีการนำบทเพลงพระราชนิพนธ์ ความฝันอันสูงสุด มาขับร้อง ซึ่ง พล.อ.ประยุทธ์กล่าวเปิดงานว่า เพลงความฝันอันสูงสุด หากทุกคนรวมหัวใจเป็นหนึ่งเดียว ทำสิ่งที่พระบาท สมเด็จพระเจ้าอยู่หัวทรงตั้งพระราชปณิธานไว้ในบทเพลง ประเทศไทยจะปลอดภัยจากสถานการณ์ต่างๆ ปัจจุบันไทยจะอยู่โดดเดี่ยว จะทำตามนิสัย ความชอบ และอัตลักษณ์ไม่ได้อีกแล้ว เพราะโลกเปลี่ยนแปลงเป็นยุคโลกาภิวัตน์ไร้พรมแดน ต้องช่วยกันสร้างความเข้มแข็ง,นายกฯกล่าวต่อว่า ทุกงบประมาณมีความหมาย การมีกองทุนโดยให้ประชาชนบริหารงานกันเอง เป็นสิ่งที่ดี แต่ต้องไม่ใช่กู้แล้วเอาไปเป็นหนี้อีก สุดท้ายเกิดหนี้นอกระบบ รัฐต้องไปแก้ ซึ่งความจนแก้ยาก ดังนั้นการบริหารกองทุนต้องมีวินัย จะมาอ้างว่าประชาชนต้องเป็นใหญ่มันไม่ใช่ คำว่าเป็นใหญ่หมายถึงสิทธิเสรีภาพในการเลือกตั้ง มีคนละหนึ่งสิทธิในการเลือกตั้ง ทำประชามติ ตนก็เป็นคนหนึ่งที่ใช้สิทธิ แต่ก็เลือกผิดมาตลอด ที่ผ่านมามีการทับซ้อนอำนาจ ข้าราชการทำงานไม่ได้ แต่วันนี้ข้าราชการสบายใจขึ้น ทำงานในหน้าที่โดยไม่ต้องไปสั่ง หรือล้วงใดๆทั้งสิ้น ส่วนกองทุนเศรษฐกิจฐานรากไม่ใช่การให้เงินฟรี ถ้าให้เงินฟรีมันก็จนกันไปเรื่อยๆ จนเพราะให้เปล่า สิ่งที่ทำมาหลายอย่างไม่ได้จะยกเลิกทั้งหมด อะไรดีก็ว่ากันไป แต่ต้องไม่เป็นภาระรัฐบาล อย่างเรื่องกองทุน 30 บาทรักษาทุกโรค รถไฟ รถเมล์ฟรี เป็นภาระเยอะ แต่ต้องสานต่อแต่จะทำให้ชัดเจน เพราะไม่มีอะไรที่ดีทั้งหมด หรือเสียทั้งหมด,พล.อ.ประยุทธ์กล่าวว่า วันนี้อยู่ขั้นตอนการปฏิรูป ขอให้กระทรวงนำ 37 ประเด็นที่สภาปฏิรูปแห่งชาติ (สปช.) ทำไว้ มาดูว่าอะไรทำก่อนได้ก็ทำ อันไหนมีปัญหาก็ให้สภาขับเคลื่อนเพื่อการปฏิรูปประเทศ (สปท.) ไปดู จะได้มั่นใจเดินได้ไม่สะเปะสะปะ เรื่องรัฐธรรมนูญก็ว่ากันไป อะไรก็ได้ทั้งนั้น ข้าราชการก็ดีทั้งนั้น ถ้าไม่ดีอยู่ที่ผู้นำมากกว่า ส่วนนโยบายเราไม่ใช้คำว่าประชานิยม ไม่ใช่ว่าจะไปสู้กับนักการเมือง เพราะรัฐและประชาชนแบ่งแยกไม่ได้ ดังเพลงชาติเขียนไว้ เป็นประชารัฐ อำนาจใครจะเหนือกว่าใครไม่ได้ ประชาชนเป็นคนเลือกรัฐบาล เมื่อเลือกมาแล้วก็ต้องไว้ใจ แต่ถ้าเลือกมาแล้วไม่สุจริต ก็ใช้กลไกของประชาธิปไตยดำเนินการ จะดีไม่ดี ไม่ได้อยู่ที่ตน อยู่ที่คนเลือก ไม่ใช่คาดหวังว่าไม่ดีแล้วทหารจะมาเปลี่ยนให้ มันไม่มีอีกแล้ว จะเห็นว่ามีแรงกดดันพอสมควรมาที่ตน แต่ไม่เป็นไรต้องให้สำเร็จ เดี๋ยวคงไม่อยู่พูดให้ฟังหลายวัน อย่าคิดถึงกันนะ เพราะต้องไปรบกับทางโน้นอีก,นายกฤษฎา บุญราช อธิบดีกรมการปกครอง (ปค.) ส่งหนังสือถึงผู้ว่าราชการจังหวัด ปลัดจังหวัด นายอำเภอ ระบุว่า ขณะนี้บางพื้นที่ประสบปัญหา หรือมีความเข้าใจคลาดเคลื่อนเกี่ยวกับการจัดทำโครงการตามมาตรการกระตุ้นเศรษฐกิจตำบลละ 5 ล้านบาท จึงขอให้ ผวจ.และนายอำเภอ ลงไปกำกับดูแลการจัดทำโครงการและการพิจารณาอนุมัติโครงการอย่างใกล้ชิด อย่าให้เกิดช่องว่างนำไปสู่การทุจริตคอร์รัปชันเด็ดขาด หากตรวจพบหรือได้รับการร้องเรียน จะดำเนินการโดยเคร่งครัดต่อไป หากจังหวัด อำเภอใดมีปัญหาอุปสรรคต่อการบริหารจัดการหรือยังไม่เข้าใจในแนวทางการปฏิบัติ หรือไม่สามารถดำเนินการได้ตามระเบียบ หรือข้อกำหนด ให้รีบประสานสำนักงานจังหวัด ผู้แทนสำนักงบประมาณประจำพื้นที่ได้,นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีนายสมคิด จาตุศรีพิทักษ์ รองนายกรัฐมนตรีและหัวหน้าทีมเศรษฐกิจรัฐบาลตอบโต้ สื่อต่างชาติที่วิจารณ์นโยบายเศรษฐกิจว่า ทุกคนที่ทำงานย่อมมีแรงกดดัน อยากให้ใจเย็นๆ คนที่ตั้งใจดีเมื่อถูกวิจารณ์ก็หงุดหงิดได้ แต่ต้องช่วยกัน สังคมเปิดต้องยอมรับความเห็นต่าง หมดยุคผูกขาดความถูกต้องอยู่ที่ตัวเอง หรือคิดเพียงว่าตั้งใจดีแล้วคนอื่นวิจารณ์ไม่ได้ ส่วนเรื่องใส่ร้ายป้ายสี หรือมีอะไรแอบแฝง ก็ว่าไปตามกฎหมาย เห็นว่ามาตรการเศรษฐกิจที่ออกมาช่วยได้ระดับหนึ่ง แต่ยังมีภาวะเศรษฐกิจหลายปัจจัยเป็นตัวถ่วงอยู่ การกระตุ้นกำลังซื้อมาถูกทางแล้ว แต่ต้องดูว่าเพียงพอหรือไม่ และให้ระวังเรื่องหนี้ครัวเรือน วินัยการเงิน ความไม่โปร่งใส ส่วนการก่อหนี้รัฐที่มีข่าวว่าจะออกกฎหมายกู้เงิน 7.2 แสนล้านบาทนั้น อยากให้ระวังและคิดให้ดี หากจะใช้เงินก้อนใหญ่ควรจะเป็นเรื่องโครงสร้างพื้นฐาน,ที่ทำเนียบรัฐบาล พล.ต.วีรชน สุคนธปฏิภาค รองโฆษกประจำสำนักนายกรัฐมนตรี กล่าวว่า การเข้าร่วมประชุมเวทีสหประชาชาติของ พล.อ.ประยุทธ์ จันทร์โอชา นายกฯ ที่สหรัฐอเมริกา เป็นเวทีที่ทุกคนควรสนับสนุน ใครที่จะมีวัตถุประสงค์ทำลายชื่อเสียงของรัฐบาล ควรทบทวน ขอร้องว่าใครที่ยังเห็นต่างหรือจะทำอะไรเพียงเพื่อให้ใครไม่สบายใจ ผลกระทบไม่ได้ตกกับบุคคล แต่ตกกับประเทศชาติและส่วนรวม ทั้งนี้ นายกฯมีความห่วงใยทั้งกลุ่มเห็นด้วยและไม่เห็นด้วยที่จะออกมาอาจกระทบกับหน้าตาของประเทศ จะถูกมองว่าไทยยังมีความแตกแยกอยู่ จะทำให้ประเทศเสียชื่อเสียง เราเองไม่ต้องการให้เกิดขึ้น ส่วนจะชี้แจงรายละเอียดของการร่างรัฐธรรมนูญหรือไม่ หากมีการสอบถามถึงสถานการณ์ในไทย นายกรัฐมนตรีก็พร้อมที่จะพูดคุย,ที่สำนักงานตำรวจแห่งชาติ (สตช.) พล.ต.อ. สมยศ พุ่มพันธุ์ม่วง ผบ.ตร. กล่าวถึงกรณีการเสนอบรรจุ น.ส.จิตภัสร์ กฤดากร แกนนำ กปปส.เข้ารับราชการตำรวจ ว่า กรณี น.ส.จิตภัสร์ยังไม่ได้หมายความว่าจะได้รับบรรจุแต่งตั้งยังต้องผ่านขั้นตอนอีกเยอะ และต้องเสนอเรื่องผ่านผู้บังคับบัญชาตามลำดับชั้น กรณีนี้เป็นแค่เบื้องต้นที่ บก.สปพ.ดำเนินการคัดสรร ยังอีกไกล ถ้าผ่านการพิจารณาของผู้บังคับบัญชาระดับต้น สุดท้ายตนคือคนที่จะอนุมัติให้บรรจุหรือไม่ ในฐานะ ผบ.ตร.จะใช้ดุลพินิจ โดยยึดหลักระเบียบ ข้อบังคับ กฎหมาย และความถูกต้องเหมาะสม เชื่อว่าทุกคนไม่กล้าทำอะไรที่ผิด ส่วนกระแสข่าวว่ามีตำรวจออกมาต่อต้านนั้น อยากบอกกับเพื่อนข้าราชการตำรวจว่าขั้นตอนยังไม่จบ และไม่ต้องออกมาต่อต้านหรอก เพราะด้วยคุณสมบัติของเขาเองก็ไม่อาจที่จะรับการบรรจุแต่งตั้งได้ แต่ทุกอย่างต้องให้ความเป็นธรรมกับทุกคน ผลออกมาอย่างไรต้องตอบสังคมให้ได้,ที่กระทรวงกลาโหม พล.อ.ประวิตร วงษ์สุวรรณ รองนายกฯและ รมว.กลาโหม ในฐานะประธานก.ตร. กล่าวถึงข่าวการแต่งตั้ง น.ส.จิตภัสร์ กฤดากร หรือตั๊น หนึ่งในแกนนำ กปปส. เข้าเป็นข้าราชการตำรวจในตำแหน่งรองสารวัตร ฝ่ายอำนวยการกองบังคับการฝ่ายตรวจและปฏิบัติพิเศษ (191) กองบัญชา การตำรวจนครบาลว่า ไม่ทราบ ตำแหน่ง ร.ต.ต. ไม่ได้เกี่ยวข้องกับที่ประชุม ก.ตร.เรื่องนี้เป็นเรื่องของสำนักงานตำรวจแห่งชาติ (สตช.) ส่วนที่มีการมองว่ามีความใกล้ชิดกับ พล.อ.ประวิตรนั้น พล.อ.ประวิตรกล่าวว่า ไม่เกี่ยวกันเลย และไม่รู้ด้วยซ้ำเป็นเรื่องของตำรวจว่า เขาต้องการบุคลากรประเภทใด และก็เปิดให้คนมาสมัครจะได้หรือไม่ ยังไม่รู้เลยเพราะเขามีคณะกรรมการคัดสรรดำเนินการ จะรับหรือไม่รับ เป็นเรื่องของตำรวจ ทุกคนมีสิทธิ์ไปสมัคร จะได้หรือไม่ได้ ก็อีกเรื่องหนึ่ง,นายเอกนัฏ พร้อมพันธุ์ เลขานุการมูลนิธิมวลมหาประชาชนเพื่อการปฏิรูปประเทศไทย และอดีตโฆษก กปปส. โพสต์ข้อความลงเฟซบุ๊กถึงกรณีข่าว น.ส.จิตภัสร์ กฤดากร หรือ ตั๊น จะได้รับบรรจุเป็นข้าราชการตำรวจ ว่า สมัยนี้น่าเป็นห่วง ข่าวลือถูกเผยแพร่นำมายํ้าซํ้าๆ เป็นเรื่องปกติที่คนมีความรู้ ความสามารถจะมีสิทธิ์สมัคร และได้รับการพิจารณา ใช้คุณสมบัติเท่าเทียมกับคนอื่น แต่กลับมีผู้ไม่หวังดีพยายามปล่อยข่าวให้ร้ายโจมตี รู้ดีว่าข่าวลือทั้งหมดที่ถูกนำไปกล่าวหาตามสื่อออนไลน์นั้น ไม่เป็นความจริง ที่ผ่านมา น.ส.จิตภัสร์ เป็นคนที่ประกาศตัวชัดเจน เสี่ยงเป็นเสี่ยงตายสู้เพื่อปกป้องผลประโยชน์ประเทศชาติ ต้องมาเปลี่ยนนามสกุล เพราะยึดมั่นในอุดมการณ์ ทุกวันนี้ยังคงลงพื้นที่ร่วมกิจกรรมให้กำลังใจน้องๆ และคุณครูในสามจังหวัดชายแดนภาคใต้ นี่เป็นข้อเท็จจริงที่ลบไม่ได้ ที่สมัครเป็นตำรวจก็ต้องได้รับการพิจารณาตามขั้นตอนหลักเกณฑ์,อีกเรื่อง ม.ล.ปนัดดา ดิศกุล รมว.ประจำสำนักนายกรัฐมนตรี กล่าวถึงความคืบหน้าการเสนอชื่อบุคคลที่จะมาดำรงตำแหน่งปลัดสำนักนายกรัฐมนตรีว่า ขณะนี้ได้ข้อยุติแล้ว จะเสนอเข้าที่ประชุม ครม.วันที่ 22 ก.ย.นี้โดยเป็นข้าราชการสายบังคับบัญชานายกรัฐมนตรี และไม่ใช่นายภาณุ อุทัยรัตน์ เลขาธิการ ศูนย์อำนวยการบริหารจังหวัดชายแดนภาคใต้ (ศอ.บต.) อย่างที่เป็นข่าว,ผู้สื่อข่าวรายงานว่า สำหรับชื่อที่เสนอนายกฯพิจารณานั้น มีชื่อของนายอภินันท์ จันทรังษี อธิบดีกรมประชาสัมพันธ์ และ พล.ต.อ.เอก อังสนานนท์ รอง ผบ.ตร. ซึ่งล่าสุดนายกฯได้ตัดสินใจเลือก พล.ต.อ.เอกมาดำรงตำแหน่งปลัดสำนักนายกรัฐมนตรี
บิ๊กตู่ โหมงานจนไข้ขึ้น แต่ยังนั่งหัวโต๊ะกล่าวอำลาบิ๊ก ขรก. จวกพวกมือไม่พายเอาเท้าราน้ำ ชั่งน้ำหนัก มีชัย-อานันท์ ใครเหมาะ ปธ.กรธ. ส่งชื่ออดีต สปช. 100 คนให้นายกฯเฟ้นนั่งสภาขับเคลื่อนฯ ฝ่ายการเมืองรุมค้านโมเดล วิษณุ 
ข่าวหน้า1,ยุบพรรค,ยุบพรรคการเมือง,กรรมการร่างรัฐธรรมนูญ,ประชุม,สหประชาชาติ,ประยุทธ์ จันทร์โอชา,ยูเอ็น,สภาขับเคลื่อนการปฏิรูปประเทศ,สุดารัตน์ เกยุราพันธุ์,รัฐประหาร,พรรคเฉพาะกิจ,ประวิตร วงษ์สุวรรณ,รองสารวัตร,จิตภัสร์ กฤดากร,ตั๊น จิตภัสร์,ข่าว,ข่าวการเมือง,ไทยรัฐฉบับพิมพ์